text: Tre sydjyske virksomheder får royal opbakning i Japan
  10 oktober 2017 kl. 05.18
  Tre sydjyske virksomheder forsøger i de kommende dage at indynde sig i Japan - med hjælp fra Kronprinsparret.
  Når Kronprinsparret Frederik og Mary i disse dage skal overbevise japanerne om danske produkter, sker det med deltagelse af tre syd- og sønderjyske virksomheder.
  Det drejer sig om Essentia fra Gråsten, Jacobsens Bakery fra Hedensted og Scandic Food fra Vejle, oplyser Landbrug & Fødevarer i en pressemeddelelse.
  I alt 50 danske virksomheder er med i erhvervsfremstødet i Japan, der indledes i dag.
  Med en kommende frihandelsaftale mellem EU og Japan forventer Landbrug og Fødevarer, at Japan kommer til at blive en endnu vigtigere handelspartner, end landet allerede er i dag.
   
  - I dag er det primært grisekød, vi sender til Japan. Men vi forventer, at flere af vores store ingrediensvirksomheder kommer til at opleve en stigende efterspørgsel herude. Også oksekødsmarkedet er kun lige begyndt at åbne sig i Japan, siger Karen Hækkerup, direktør i Landbrug og Fødevarer.
  Besøget i Japan varer fra i dag tirsdag til og med den 12. okt.
  